Verdeling van skadevergoeding as albei bestuurders skuldig - Jy en die RegJy en die Reg
Tuis › Artikels › Verdeling van skadevergoeding as albei bestuurders skuldig
In Suid-Afrika word ongeveer een miljoen padongelukke per jaar aangemeld. Die meerderheid van die ongelukke word veroorsaak deur menslike faktore, met gemiddeld meer as 40 mense per dag wat noodlottig beseer word en minstens 20 mense wat permanent ongeskik gelaat word. In baie van hierdie gevalle word daar vasgestel dat die botsing deur meer as net die een bestuurder se nalatigheid veroorsaak is.
Prokureurs gebruik dan ook graag as daar gedagvaar word die pleit dat nie net sy kliënt nalatig was nie, maar dat die teenkant ook nalatig was. Indien die hof dan bevind dat my kliënt nalatig was, moet daar ʼn verdeling plaasvind en dus was my kliënt, byvoorbeeld, slegs 10% nalatig.
Voorbeeld: Bestuurder A jaag oor ʼn toegeeteken waar bestuurder B die botsing kon vermy het as hy vinniger gery het. Die hof bevind dan dat die persoon wat oor die toegeeteken gejaag het 90 % aanspreeklik is en 90% van die ander persoon se skade moet betaal. Die persoon wat dan nie vinnig genoeg reageer het nie, is dan 10% aanspreeklik en moet 10% van die ander persoon se skade betaal.
Dit kan soms baie onregverdig uitwerk. Indien persoon A ʼn motorvoertuig ry wat R100 000 werd is en persoon B ry ʼn voertuig wat slegs R10 000 werd is, moet persoon A dan 90% van R10 000 betaal en betaal dan slegs R9 000. Persoon B, wat slegs 10% nalatig was, moet nou 10% betaal van R100 000 en moet nou R10 000 betaal. Sy persentasie nalatigheid is baie minder, maar hy betaal baie meer skadevergoeding. In so ʼn geval sal die hof, om regverdig te wees, soms die koste van die verhoor ook volgens die persentasie nalatigheid verdeel.
Die verdeling van skadevergoeding kan soms onsmaaklike gevolge hê. Daar moet dus goed besin word oor die moontlikheid van verdeling van skadevergoeding voordat daar gedagvaar word.